Voel jy eensaam in jou verhouding? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Voel jy eensaam in jou verhouding?
Voel jy eensaam in jou verhouding?
Eensaamheid tref nie net enkellopendes nie maar 'n persoon kan binne 'n verhouding of huwelik ook eensaamheid ervaar. Waar dit binne 'n verhouding plaasvind, kan dit gevaarlik wees indien die bron van die eensaamheid nie betyds aangespreek word nie.
Die gevoel van eensaamheid kan voor kom wanneer een of albei partye voel dat die wedersydse band wat hul eens gehad het vervaag het, die glans verweer het en die dinamika binne die verhouding verander het. Hulle voel eensaam omdat hulle nie meer tyd vir mekaar het nie as gevolg van familie- of werksverpligtinge en oor onopgeloste geskille wat opgehoop het, en omdat kommunikasie met mekaar transaksioneel geword het. Maar die grootste oorsaak lê dalk in jou denke en persepsie dat jou maat verantwoordelik is om al jou behoeftes te vervul; jy blameer jou maat vir jou eensaamheid. Jou denkpatroon bepaal ook jou emosie. Indien jy jou persepsie hoe 'n verhouding moet lyk, geskoei is op media-uitbeeldings, sal jy eensaam voel en glo jy is eensaam As jy jou verhouding met ander mense s'n vergelyk, sal jy afstand skep tussen jou en jou maat. Vra jouself af of jou gedagtes waar is; sal dinge verander as X gebeur?
Hoe bepaal jy of jou eensaamheid werklik in die verhouding of by jou lê? Praat met jou maat daaroor. Indien jou maat konkrete voorbeelde kan noem waar hy/sy jou gelukkig probeer maak het of emosioneel probeer vervul het, en jy voel steeds eensaam, lê die fout dalk by jou.
Kyk ook na vorige verhoudings; het jy daar ook eensaam gevoel? Is daar 'n eensaamheidspatroon? Was daar tye dat jy meer verbind en vervul gevoel het met jou maat? Kom jou eensaamheidsgevoel meer algemeen voor wanneer jy saam met jou maat verkeer?
Die oplossing vir die probleem lê nie daarin dat jy jouself omring met mense nie. As jy seker is dat die probleem in die verhouding self lê, sal jy met jou maat op 'n nie-beskuldigende, nie-veroordelende manier moet praat. Begin jou gesprek met "ek" en nie "jy" nie, byvoorbeeld: "Ek wil jou toevertrou met wat in my binneste aangaan." Luister na jou maat se standpunt en probeer vasstel wat in jul verhouding gebroke is. Praat openlik met jou maat oor jou gevoel, wat jou gelukkig maak en wat nie.
Stel vas wat gebeur NIE in jul verhouding nie wat distansie en eensaamheid veroorsaak, en stel vas wat gebeur WEL wat aanleiding gee tot die toedrag van sake. Jy voel byvoorbeeld jou maat gee nie meer om nie, is minder toegewyd, wys nie waardering nie, gee nie aandag aan jou nie en jul kommunikasie is transaksioneel.
Indien die probleem binne die verhouding lê, breek dan die siklus van skeiding deur meer tyd saam deur te bring, byvoorbeeld deur saam te kook, saam te gaan stap, 'n video of TV te kyk. Neem die inisiatief om 'n gesamentlike projek aan te pak, byvoorbeeld 'n vakansie-fotoalbum op rekenaar te plaas, of 'n vertrek te verf. Betuig waardering vir wat jou maat doen. Betoon fisiese intimiteit met 'n aanraking, 'n drukkie of 'n soen. Skakel selfone en rekenaars vir 'n bepaalde tyd elke dag af en kuier met jou maat.
As dit blyk dat jou eensaamheid nie die gevolg van depressiewe of chroniese eensaamheid is nie, is dit duidelik dat die verhouding nie vir julle werk nie en dat julle professionele hulp sal moet inroep om die verhouding weer op dreef te kry.